

Krivá
Táto síce malá ale pekná andezitová skalka je vhodná najmä pre začiatočníkov. Nájdete tu mnoho ciest klasifikácie IV-V. Cesty sú síce krátke cca 10 metrov, ale vo väčšine je dostatočný počet istení 2-3. Zlaňáky nie sú ale lezie sa až hore, vždy sa dá zlaniť zo stromu (pribaliť so sebou slučky). Inak stačia 3-4 expresy, zakladať netreba nikde. Pod skalami je dosť miesta na stanovanie a večer sa dá posedieť aj pri ohni. Sprievodcu nepotrebujete, pretože na skalách sú napísané názvy ciest aj klasifikácia.
Prístup je dosť zložitý. Buď z dedinky Machulince pri Z. Moravciach, odbočíte na konci dediny doprava na lesnú cestu, ktorá vedie na Obycké lúky. Tu doprava a po cca 15 minútach prídete k ďalšej odbočke. Opäť sa dajte doprava, dá sa tu už orientovať podľa bielych trojuholníkov, ktoré sú nakreslené na stromoch a dovedú vás až ku skalám. Druhá možnosť je z Olichova na Rekreačné centrum po ceste a cez dve rampy cca 40 minút na odbočku s bielymi trojuholníkmi... Trošku chaotické no hádam sa nestratíte... .
Cesty čo stoja za to:
Jogi IV
Otrocká práca V
Klasika V
Vykrútený krk V
Bradavica V+
Sentivániho hora VI-
Nos VI-
Špárka VI
Chrapotina VI+
Platnička VII-
Vitamín VII+